
A nem öngyilkossági szándékú önsértés az önkritikus rumináció és a szégyen összefüggésrendszerében, felnőtt mintában

1. Elméleti bevezetés
Nem öngyilkossági célú szándékos önsértés alatt a saját test akaratlagos, de nem öngyilkossági szándékkal végrehajtott megsértését értjük. A szégyen definíciója egy intenzív negatív érzelmet ír le, melyhez hozzátartozik a kisebbrendűség és tehetetlenség érzése és a vágy, hogy a személy elrejtse hiányosságait. Az önkritikus rumináció során a személy anélkül fókuszálja figyelmét a magát kritizáló gondolataira, hogy változtatna körülményein. A szégyennel való megküzdés céljából alkalmazott maladaptív érzelemreguláció ahhoz vezethet, hogy a személy önmaga felé irányítja agresszióját, mely nemszuicidális önsértésben is kifejeződhet.
2. Minta, módszer, mérőeszközök
A nem klinikai mintát 1873 fő alkotta, többségében nők (n=1404, 74,96%). Az átlagéletkor 34,88 év volt (SD=14,58). Elkülönítettem a sohasem önsértő, a korábban önsértő, és az aktuálisan önsértő csoportokat, illetve a repetitív önsértőket és az alkalmi önsértőket. A vizsgálat online adatfeltétellel, hozzáférhetőségi mintavétellel zajlott, a kitöltők anonim módon vettek részt a vizsgálatban.
Felhasznált kérdőívek: Állítások az Önsértés Kapcsán Kérdőív; Szégyen Élmény Skála; Önkritikus Rumináció Kérdőív.
3. Hipotézisek és eredmények
H1: Azok a felnőttek, akik életük során sohasem végeztek önsértést, szignifikánsan alacsonyabb szégyenpontszámot értek el a korábban vagy aktuálisan önsértőkhöz képest.
H2: A magasabb karakterológiai szégyenpontszám és a nem öngyilkossági célú önsértés súlyossága (felhasznált önsértési módok száma) között szignifikáns és pozitív kapcsolat található.
H3: A repetitív önsértők szignifikánsan magasabb pontszámot érnek el az önkritikus ruminációban, mint az alkalmi önsértők.
H4: Az első önsértés időpontja (minél korábbi) szignifikáns és fordított irányú összefüggést mutat az önsértési módok számával (minél több).
H5: A vonásszintű szégyen és az önagresszió (önsértés) kapcsolatát az önkritikus rumináció (mint érzelemregulációs stratégia) részlegesen mediálja.
4. Diszkusszió, limitációk, konklúzió
Mind az öt feltételezés beigazolódott, ezek részletes eredményeit, limitációit és konklúzióit a dolgozatban közlöm.
A készítő önálló része: a felhasznált konstruktumok kiválasztása a szakirodalom ismeretében; kérdésfelvetés; statisztikai próbák kiválasztása; skálaképzés, majd a próbák lefuttatása; a hipotézistesztelés eredményein alapulva önálló következtetések levonása és azok integrálása a korábbi szakirodalmi eredmények közé. 



